ค. การประกอบธุรกิจของแต่ละสายผลิตภัณฑ์

ธุรกิจพัฒนาอสังหาริมทรัพย์

1.  ลักษณะผลิตภัณฑ์และบริการ

  ธุรกิจที่กำลังดำเนินการอยู่ในปัจจุบันของบริษัทฯ และบริษัทย่อย ประกอบด้วย

1.  จูเวลเลอรี่ เซ็นเตอร์ เป็นอาคารชุดสำนักงาน สูง 34 ชั้น ตั้งอยู่ใจกลางย่านธุรกิจ
    ประกอบด้วยกรรมสิทธิ์ห้องชุดจำนวน 111 ห้องชุด คิดเป็นพื้นที่ทั้งสิ้น 42,833.78
    ตารางเมตร เพื่อขายและให้เช่า ลูกค้ากลุ่มเป้าหมายคือธุรกิจที่ต้องการพื้นที่ขนาด 25 -
    2,500 ตารางเมตร ตั้งอยู่ที่อาคารเลขที่ 138 ถนนนเรศ สี่พระยา กรุงเทพมหานคร โดย ณ
    วันที่ 31 ธันวาคม 2543 บริษัทฯ ยังคงมีกรรมสิทธิ์ห้องชุดเพื่อขายและให้เช่า จำนวน 19
    ห้องชุด คิดเป็นพื้นที่ 12,974.94 ตารางเมตร หรือคิดเป็น 30.3% ของพื้นที่ทั้งหมด

2.  นานาใต้ แมนชั่น เซอร์วิส อพาร์ทเมนท์ สูง 9 ชั้น ตั้งอยู่ที่อาคารเลขที่ 225 ซอยนานาใต้
    คลองเตย กรุงเทพมหานคร
    ลูกค้ากลุ่มเป้าหมายคือชาวต่างชาติที่เข้ามาปฏิบัติงานหรือเข้ามาท่องเที่ยวในประเทศไทย
    อาคารมีพื้นที่ใช้สอยประมาณ 19,000 ตารางเมตร ประกอบด้วยห้องพักจำนวน 157 ห้อง
    โดยแบ่งเป็นห้องพักขนาด 1 ห้องนอน จำนวน 106 ห้อง ห้องพักขนาด 2 ห้องนอน จำนวน
    47 ห้อง และห้องพักขนาด 3 ห้องนอน จำนวน 4 ห้อง

3.  โครงการสัตหีบ เป็นที่ดินที่อยู่ในระหว่างการพัฒนาเป็นโครงการเพื่อการพักอาศัย มีพื้นที่ทั้งสิ้น
    222-1-99 ไร่ (35.6 เฮกแทร์) ตั้งอยู่บนทางหลวงหมายเลข 332 ตำบลบางเสร่
    อำเภอสัตหีบ จังหวัดชลบุรี

4.  สุขาภิบาล 3 แมนชั่น อาคารชุดเพื่อการพักอาศัย สูง 19 ชั้น ประกอบด้วยห้องชุดจำนวน
    1,024 ห้องชุด ตั้งอยู่ที่อาคารเลขที่ 22 ถนนสุขาภิบาล 3 หัวหมาก กรุงเทพมหานคร
    ลูกค้ากลุ่มเป้าหมายของโครงการคือผู้มีรายได้ระดับกลาง ณ วันที่ 31 ธันวาคม 2543
    มีห้องชุดในนามบริษัทฯ จำนวน 284 ห้องชุด คิดเป็นพื้นที่ 12,547.60 ตารางเมตร

5.  เชียงใหม่ วีไอพี ทาวเวอร์ อาคารชุดเพื่อการพาณิชย์ สูง 4 ชั้น มีห้องชุดในนามบริษัทฯ
    จำนวน 4 ห้องชุด คิดเป็นพื้นที่ทั้งสิ้น 890.88 ตารางเมตร ตั้งอยู่ที่เลขที่ 188/1-2 และ
    188/5-6 หมู่ 1 ถนนห้วยแก้ว ตำบลช้างเผือก อำเภอเมือง จังหวัดเชียงใหม่

2.  การตลาดและภาวะแข่งขัน

  ในปี 2544 ตัวเลขคาดการณ์การเติบโตทางเศรษฐกิจจะลดลงมาอยู่ที่ประมาณ 4%
  เนื่องจากการหดตัวของปริมาณการส่งออก
  ซึ่งเป็นผลมาจากการที่คาดว่าจะมีการชะลอตัวทางเศรษฐกิจของสหรัฐอเมริกาและการชะงักงันทางเศรษฐกิจของญี่ปุ่น
  โดยราคาน้ำมันจะยังคงเป็นตัวแปรที่สำคัญต่อไป
  ปฏิกิริยาลูกคลื่นจากการเจริญเติบโตทางเศรษฐกิจที่ลดลงดังกล่าว
  จะส่งผลให้มีการจำกัดการขยายตัวของสินเชื่อใหม่ในตลาดอีกด้วย

  เนื่องจากการฟื้นตัวทางเศรษฐกิจของประเทศไทยเป็นไปอย่างช้า ๆ
  ทำให้ตลาดอสังหาริมทรัพย์ของไทยจะยังคงอยู่ในสภาวะชะงักงัน
  โดยคาดว่าต้องใช้เวลาอีกประมาณ 2-3 ปี จึงจะมีการฟื้นตัว และคาดว่าตลาดจะมีการค่อย ๆ
  ขยายตัวเพิ่มมากขึ้น เนื่องมาจากการที่มีอุปทานใหม่ในตลาดที่จำกัด
  ไม่ใช่เป็นเพราะมีการเพิ่มขึ้นของอุปสงค์แต่อย่างใด

  กล่าวโดยทั่วไปแล้ว
  จะเห็นว่าบริษัทที่ประกอบธุรกิจพัฒนาอสังหาริมทรัพย์ส่วนใหญ่สามารถปรับโครงสร้างหนี้ได้แล้ว
  โดยส่วนใหญ่เป็นการได้รับเงินทุนที่มาจากต่างประเทศ
  ซึ่งจากข้อเท็จจริงดังกล่าวทำให้การที่จะเข้าซื้ออสังหาริมทรัพย์จากบริษัทที่ประสบปัญหาดูเสมือนว่าจะมีโอกาสน้อยลง
  นอกจากนี้
  การลงทุนของนักลงทุนจะสะท้อนให้เห็นถึงสถานะที่เป็นจริงของตลาดมากขึ้นโดยเฉพาะในแง่ของราคา
  ทั้งนี้เนื่องมาจากความรู้สึกที่ว่าตลาดอสังหาริมทรัพย์โดยรวมดีขึ้นนั่นเอง

  2.1 ตลาดอาคารสำนักงาน

  ความต้องการพื้นที่สำนักงานที่มีมาตรฐานระดับประเทศ
  รวมทั้งมีสิ่งอำนายความสะดวกทางเทคโนโลยีมีเพิ่มขึ้น
  โดยคาดว่าเจ้าของโครงการจะต้องยกระดับคุณภาพเพื่อให้ตรงกับความต้องการของตลาด
  เมื่อพิจารณาถึงการใช้พื้นที่สำนักงานในย่านใจกลางธุรกิจจะพบว่ามีการเพิ่มขึ้นอยู่ที่ประมาณ 66%
  และมีแนวโน้มสูงขึ้น
  อัตราค่าเช่าพื้นที่โดยเฉลี่ยสำหรับอาคารระดับดีจะอยู่ที่ประมาณตารางเมตรละ 340 บาทต่อเดือน
  ความต้องการพื้นที่ส่วนใหญ่มาจากภาคธุรกิจสารสนเทศและวิศวกรรม อย่างไรก็ตาม
  อัตราค่าเช่าพื้นที่นอกย่านใจกลางธุรกิจยังคงมีแนวโน้มลดลง
  ซึ่งสะท้อนให้เห็นถึงสภาวะตลาดที่แคบลงและมีปริมาณความต้องการน้อย

  2.2 ตลาดอพาร์ทเมนท์

  อุปทานของอพาร์ทเมนท์ในอนาคตจะยังคงมีอยู่อย่างจำกัด สืบเนื่องจากผลของวิกฤติเศรษฐกิจ
  โดยส่วนใหญ่จะมาจากการปรับปรุงโครงการเก่าที่อยู่ในทำเลที่ดี
  คาดว่าอุปสงค์และอัตราการเข้าพักสำหรับอพาร์ทเมนท์ชั้นดีจะมีระดับคงที่ที่ประมาณ 87% การลด
  สวัสดิการค่าเช่าบ้านและการทดแทนตำแหน่งด้วยผู้บริหารจากต่างประเทศที่อายุน้อยลงทำให้มีการเปลี่ยนการใช้อพาร์ทเมนท์ขนาดใหญ่มาเป็นขนาดกลางแทน
  ในส่วนอัตราค่าเช่าคาดว่าจะปรับตัวเพิ่มขึ้นเล็กน้อย อย่างไรก็ตาม
  การเพิ่มขึ้นดังกล่าวจะมีความแตกต่างกันทั้งนี้ขึ้นอยู่กับทำเลของอพาร์ทเมนท์
  อัตราค่าเช่าเฉลี่ยสำหรับอพาร์ทเมนท์ระดับหรูและอาคารชุดจะอยู่ที่ประมาณตารางเมตรละ 325
  บาทต่อเดือน

  2.3 ตลาดเซอร์วิสอพาร์ทเมนท์

  ตลาดเซอร์วิสอพาร์ทเมนท์ในปัจจุบัน เป็นตลาดที่มีการแข่งขันสูงขึ้นอย่างมาก
  เนื่องจากการที่มีผู้ลงทุนให้ความสนใจเข้าลงทุนในตลาดประเภทนี้มากขึ้น
  ความต้องการที่ลดลงผนวกกับอุปทานที่เพิ่มขึ้นจะส่งผลกระทบต่ออัตราค่าเช่าในระยะกลาง
  ทั้งนี้ความต้องการส่วนใหญ่จะมุ่งไปที่โครงการระดับหรู
  ในด้านการตลาดนั้นนอกจากจะเน้นที่การพักระยะกลางถึงระยะยาวแล้ว
  ยังมีการทำการตลาดที่เป็นการเข้าพักระยะสั้นซึ่งเป็นการเข้าไปแข่งขันกับตลาดโรงแรมอีกด้วย
  อัตราการเข้าพักโดยเฉลี่ยในปัจจุบันอยู่ที่ประมาณ 67% โดยอัตราค่าเช่าเฉลี่ยสำหรับเซอร์วิส
  อพาร์ทเมนท์ระดับ A ที่ตั้งอยู่ในย่านใจกลางธุรกิจและย่านสุขุมวิทจะอยู่ที่ประมาณตารางเมตรละ
  946 บาทต่อเดือน

  2.4 ตลาดอาคารชุด

  อุปทานของอาคารชุดในอนาคตจะมีอยู่อย่างจำกัด
  โดยคาดว่าโครงการในอนาคตจะมีการเปิดขายในปี 2545-2546
  การขายอาคารชุดในย่านใจกลางเมืองจะเป็นไปอย่างช้า ๆ
  ส่วนใหญ่จะเป็นการขายห้องชุดในแบบห้องสตูดิโอและแบบห้องนอนเดียว
  และคาดว่าการขายส่วนใหญ่จะเป็นการขายผ่านการประมูลหรือการลดราคาเป็นพิเศษ

  2.5 ตลาดบ้านและที่ดิน

  ตลาดบ้านและที่ดินเป็นตลาดที่มีการขยายตัวมากที่สุด โดยผู้ประกอบการรายใหญ่ ๆ
  จะยังคงเป็นผู้นำตลาด ผู้ประกอบการส่วนใหญ่จะมุ่งเน้นไปที่กลยุทธ์ “บ้านพร้อมอยู่”
  ซึ่งหมายถึงบ้านที่สร้างแล้วเสร็จก่อนการขาย
  มีการสร้างความมั่นใจให้กับผู้ซื้อด้วยการบังคับใช้ระบบบัญชีค้ำประกัน (Escrow Accounts)
  ในส่วนของผู้ซื้อหลักและเป็นอุปทานที่แท้จริงในตลาดยังคงเป็นผู้ที่มีรายได้ระดับปานกลาง
  โดยบ้านที่ระดับราคา 2.5-3.5 ล้านบาท และ 3.5-4.5 ล้านบาท
  จะเป็นที่ต้องการของตลาดผู้ซื้อบ้านในกรุงเทพมหานครมากที่สุดตามลำดับ นอกจากนี้
  การให้สินเชื่อในอัตราดอกเบี้ยต่ำและเงื่อนไขการจำนองที่ดียังจะเป็นตัวกระตุนความต้องการซื้อในตลาด

  มีการคาดหวังในทางบวกว่าตลาดบ้านและที่ดินจะมีการฟื้นตัว
  จากการที่รัฐได้ดำเนินการสร้างแรงจูงใจ
  และออกมาตรการหลายประการที่จะช่วยกระตุ้นความต้องการของตลาด นอกจากนี้
  รัฐยังได้นำเสนอโครงการหลายอย่าง เช่น การตั้งศูนย์ข้อมูลอสังหาริมทรัพย์
  และองค์กรพิจารณาสินเชื่อ รวมถึงการบังคับใช้กฎหมายบัญชีค้ำประกัน

ธุรกิจผลิตและจำหน่ายหินแกรนิต

1.  ลักษณะผลิตภัณฑ์และบริการ

  ธุรกิจผลิตและจำหน่ายหินแกรนิต ดำเนินการในนาม บริษัท ไทย-คามิ จำกัด
  ซึ่งเป็นบริษัทย่อยของบริษัทฯ มีโรงงานผลิตตั้งอยู่ที่เลขที่ 1 หมู่ 5 ตำบลไม้งาม อำเภอเมือง
  จังหวัดตาก และมีประทานบัตรในการทำเหมืองหินแกรนิตจำนวน 3 แห่ง อยู่ในเขตจังหวัดตาก 2
  แห่ง และจังหวัดลำปาง 1 แห่ง โดยในกลางปี 2543 ที่ผ่านมาได้มีการหยุดการผลิตของโรงงาน
  แต่ยังคงมีการขายสินค้าคงคลังให้กับตลาดภายในประเทศ โดยกลุ่มลูกค้ามีทั้งที่เป็นผู้ค้า ผู้รับเหมา
  และผู้ใช้รายย่อย

2.  การตลาดและภาระการแข่งขัน

  ธุรกิจหินแกรนิตเป็นส่วนหนึ่งของธุรกิจพัฒนาอสังหาริมทรัพย์ที่ได้รับผลกระทบจากวิกฤติเศรษฐกิจ
  และจะสามาถฟื้นตัวได้ก็ต่อเมื่อตลาดอสังหาริมทรัพย์โดยรวมมีการฟื้นตัว

สำหรับบริษัทฯ เนื่องจากพิจารณาว่าธุรกิจผลิตและจำหน่ายหินแกรนิตไม่ใช่ธุรกิจหลักของบริษัทฯ
ดังนั้น บริษัทฯ
จึงมีนโยบายที่จะจำหน่ายธุรกิจนี้ออกไปเพื่อให้ทีมบริหารสามารถพุ่งความสนใจไปที่ธุรกิจหลักของบริษัทฯ
และหาแนวทางดำเนินการในธุรกิจใหม่ที่มีแนวโน้มในการเติบโตเพื่อเพิ่มมูลค่าให้กับผู้ถือหุ้น